ΚΟΙΝΗ ΘΕΣΗ (ΕΚ) αριθ. 43/94 η οποία καθορίστηκε από το Συμβούλιο στις 21 Νοεμβρίου 1994 για τη θέσπιση της οδηγίας 94/. . ./ΕΚ του Συμβουλίου της . . . σχετικά με τις άδειες σε σιδηροδρομικές επιχειρήσεις (94/C 354/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

αποφασίζοντας σύμφωνα με τη διαδικασία του άρθρου 189 Γ της συνθήκης (3),

Εκτιμώντας:

ότι η ενιαία αγορά πρέπει να περιλαμβάνει ένα χώρο χωρίς εσωτερικά σύνορα, μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων 7

ότι η αρχή της ελεύθερης παροχής υπηρεσιών πρέπει να εφαρμοστεί στο σιδηροδρομικό τομέα λαμβάνοντας υπόψη τα ειδικά χαρακτηριστικά του 7

ότι η οδηγία 91/440/ΕΟΚ του Συμβουλίου της 29ης Ιουλίου 1991 για την ανάπτυξη των κοινοτικών σιδηροδρόμων (4) προβλέπει τη χορήγηση, σε σιδηροδρομικές επιχειρήσεις και τις διεθνείς ενώσεις τους, ορισμένων δικαιωμάτων πρόσβασης στις διεθνείς σιδηροδρομικές μεταφορές 7

ότι, προκειμένου να διασφαλιστεί ότι τα δικαιώματα πρόσβασης στη σιδηροδρομική υποδομή εφαρμόζονται σε όλη την Κοινότητα σε ομοιόμορφη βάση και χωρίς διακρίσεις, πρέπει να καθιερωθεί άδεια για τις σιδηροδρομικές επιχειρήσεις οι οποίες παρέχουν τις υπηρεσίες που προβλέπονται από το άρθρο 10 της οδηγίας 91/440/ΕΟΚ 7

ότι είναι σκόπιμο να διατηρηθεί το πεδίο εφαρμογής της οδηγίας 91/440/ΕΟΚ, συμπεριλαμβανομένων των εξαιρέσεων που προβλέπει για τις αστικές, προαστιακές και περιφερειακές μεταφορές, διευκρινίζοντας παράλληλα ότι εξαιρούνται επίσης από το πεδίο εφαρμογής οι μεταφορές με γραμμές τύπου «σαΐτας» μέσω του τούνελ κάτω από τη Μάγχη 7

ότι, υπό αυτό το πρίσμα, η άδεια που χορηγείται από ένα κράτος μέλος πρέπει να αναγνωρίζεται σε ολόκληρη την Κοινότητα 7

ότι οι κοινοτικές προϋποθέσεις πρόσβασης στη σιδηροδρομική υποδομή ή διαμετακόμισης μέσω αυτής θα ρυθμιστούν από άλλες διατάξεις της κοινοτικής νομοθεσίας 7

ότι, λαμβάνοντας υπόψη την αρχή της επικουρικότητας και για να εξασφαλιστεί η απαιτούμενη ομοιογένεια και διαφάνεια, η Κοινότητα θα πρέπει να θεσπίσει τις γενικότερες αρχές ενός τέτοιου συστήματος για τη χορήγηση αδειών, αναθέτοντας στα κράτη μέλη την αρμοδιότητα χορήγησης και διαχείρισης των αδειών αυτών 7

ότι, για να εξασφαλιστεί η παροχή αξιόπιστων και κατάλληλων υπηρεσιών, πρέπει να διασφαλιστεί ότι οι σιδηροδρομικές επιχειρήσεις πληρούν, ανά πάσα στιγμή, ορισμένα εχέγγυα αξιοπιστίας, χρηματοοικονομικής επιφάνειας και επαγγελματικής ικανότητας 7

ότι, για την προστασία των πελατών και των τρίτων είναι σημαντικό να εξασφαλιστεί ότι οι σιδηροδρομικές επιχειρήσεις είναι επαρκώς ασφαλισμένες ή έχουν άλλη ισοδύναμη κάλυψη από πλευράς αστικής ευθύνης 7

ότι τα θέματα αναστολής ή ανάκλησης της άδειας καθώς και χορήγησης προσωρινών αδειών, είναι σκόπιμο να ρυθμιστούν στο ίδιο πλαίσιο 7

ότι, οι σιδηροδρομικές επιχειρήσεις εξακολουθούν εξάλλου, να είναι υποχρεωμένες να τηρούν τις εθνικές και κοινοτικές διατάξεις όσον αφαρά την παροχή σιδηροδρομικών υπηρεσιών, οι οποίες επιβάλλονται χωρίς διακρίσεις, με στόχο να διασφαλιστεί ότι είναι σε θέση να ασκήσουν με πλήρη ασφάλεια τη δραστηριότητά τους σε ειδικές διαδρομές 7

ότι, για να εξασφαλιστεί η αποτελεσματική λειτουργία των διεθνών σιδηροδρομικών μεταφορών, είναι απαραίτητο οι σιδηροδρομικές επιχειρήσεις να τηρούν τις συμφωνίες που ισχύουν στον τομέα αυτό 7

ότι, τέλος, οι διαδικασίες χορήγησης, διατήρησης και τροποποίησης των αδειών εκμετάλλευσης που παρέχονται σε σιδηροδρομικές επιχειρήσεις πρέπει να ανταποκρίνονται στη γενική επιδίωξη διαφάνειας και αποφυγής διακρίσεων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

ΤΜΗΜΑ Ι Στόχοι και πεδίο εφαρμογής

Άρθρο 1

1. Η παρούσα οδηγία αφορά τα κριτήρια που εφαρμόζονται κατά τη χορήγηση, την παράταση ή την τροποποίηση αδειών που παρέχονται από τα κράτη μέλη σε σιδηροδρομικές επιχειρήσεις οι οποίες είναι εγκατεστημένες ή πρόκειται να εγκατασταθούν στην Κοινότητα εφόσον παρέχουν τις υπηρεσίες που προβλέπονται από το άρθρο 10 της οδηγίας 91/440/ΕΟΚ, υπό τις προϋποθέσεις του άρθρου αυτού.

2. Οι σιδηροδρομικές επιχειρήσεις των οποίων η δραστηριότητα περιορίζεται αποκλειστικά και μόνο στην εκμετάλλευση αστικών, προαστιακών ή περιφερειακών μεταφορών εξαιρούνται της παρούσας οδηγίας.

Οι σιδηροδρομικές επιχειρήσεις και οι διεθνείς ενώσεις των οποίων η δραστηριότητα περιορίζεται στην παροχή υπηρεσιών τύπου «σαΐτας» μεταφέροντας οδικά οχήματα μέσω του τούνελ κάτω από τη Μάγχη, εξαιρούνται επίσης της παρούσας οδηγίας.

3. Η ισχύς της άδειας εκτείνεται στο σύνολο του κοινοτικού εδάφους.

Άρθρο 2

Για τους σκοπούς της παρούσας οδηγίας, νοούνται ως:

α) «σιδηροδρομική επιχείρηση»: κάθε ιδιωτική ή δημόσια επιχείρηση η κύρια δραστηριότητα της οποίας συνίσταται στην παροχή υπηρεσιών σιδηροδρομικής μεταφοράς εμπορευμάτων ή/και επιβατών, υπό την προϋπόθεση ότι η επιχείρηση αυτή εξασφαλίζει υποχρεωτικά και την έλξη 7

β) «άδεια»: η έγκριση που χορηγείται από ένα κράτος μέλος σε μια επιχείρηση, με την οποία αναγνωρίζεται η ιδιότητά της ως σιδηροδρομικής επιχείρησης. Η ιδιότητα αυτή μπορεί να περιοριστεί στην παροχή ορισμένων μόνον ειδών υπηρεσιών 7

γ) «επιχειρηματικό σχέδιο»: η λεπτομερής περιγραφή των προβλεπόμενων εμπορικών δραστηριοτήτων της σιδηροδρομικής επιχείρησης για τη συγκεκριμένη περίοδο, ιδίως όσον αφορά την πορεία της αγοράς και τις μελλοντικές επενδύσεις, συμπεριλαμβανομένων των εν γένει οικονομικών συνεπειών των δραστηριοτήτων αυτών 7

δ) «φορέας χορήγησης της άδειας»: ο φορέας στον οποίον το κράτος μέλος έχει αναθέσει την έκδοση των αδειών εκμετάλλευσης σιδηροδρομικών μεταφορών.

Άρθρο 3

Κάθε κράτος μέλος ορίζει το φορέα που είναι αρμόδιος για τη χορήγηση αδειών σιδηροδρομικών μεταφορών και για την εκπλήρωση των υποχρεώσεων που προβλέπονται από την παρούσα οδηγία.

ΤΜΗΜΑ ΙΙ Προϋποθέσεις χορήγησης αδείας

Άρθρο 4

1. Κάθε σιδηροδρομική επιχείρηση δικαιούται να ζητήσει άδεια στο κράτος μέλος όπου είναι εγκατεστημένη.

2. Τα κράτη μέλη δεν χορηγούν άδειες εκμετάλλευσης ούτε παρατείνουν την ισχύ τους, εάν δεν πληρούνται οι απαιτήσεις της παρούσας οδηγίας.

3. Κάθε σιδηροδρομική επιχείρηση η οποία πληροί τις απαιτήσεις της παρούσας οδηγίας δικαιούται αδείας.

4. Δεν επιτρέπεται στις σιδηροδρομικές επιχειρήσεις να παρέχουν υπηρεσίες σιδηροδρομικών μεταφορών που καλύπτονται από το πεδίο εφαρμογής της παρούσας οδηγίας, εάν δεν είναι κάτοχοι κατάλληλης άδειας για τις εν λόγω υπηρεσίες.

Ωστόσο, η άδεια δεν δίνει αυτή καθαυτή πρόσβαση στη σιδηροδρομική υποδομή.

Άρθρο 5

1. Κάθε σιδηροδρομική επιχείρηση πρέπει να μπορεί να αποδείξει στον αρμόδιο για την έκδοση των αδειών φορέα του κράτους μέλους, ήδη πριν από την έναρξη των δραστηριοτήτων της, ότι είναι σε θέση να πληροί, ανά πάσα στιγμή, ορισμένες απαιτήσεις εντιμότητας, χρηματοοικονομικής επιφάνειας, επαγγελματικής ικανότητας και κάλυψης της αστικής της ευθύνης, οι οποίες καθορίζονται στα άρθρα 6 έως 9.

2. Για τους σκοπούς της παραγράφου 1, κάθε επιχείρηση που υποβάλλει αίτηση για τη χορήγηση άδειας, παρέχει όλα τα χρήσιμα πληροφοριακά στοιχεία.

Άρθρο 6

Τα κράτη μέλη καθορίζουν τις προϋποθέσεις που πρέπει να πληρούνται όσον αφορά τα εχέγγυα εντιμότητας, ώστε να εξασφαλίζεται ότι η σιδηροδρομική επιχείρηση η οποία υποβάλλει αίτηση άδειας ή τα αρμόδια για τη διαχείρισή της άτομα:

- δεν έχουν καταδικαστεί για σοβαρά ποινικά αδικήματα, περιλαμβανομένων των αδικημάτων εμπορικού χαρακτήρα,

- δεν έχουν αποτελέσει αντικείμενο διαδικασίας πτώχευσης,

- δεν έχουν καταδικαστεί για σοβαρές παραβάσεις νομοθετικών διατάξεων που ισχύουν στον τομέα των μεταφορών,

- δεν έχουν καταδικαστεί για σοβαρές ή κατ' εξακολούθησιν παραβάσεις υποχρεώσεων που απορρέουν από την κοινωνική ή εργατική νομοθεσία, περιλαμβανομένων των υποχρεώσεων δυνάμει της νομοθεσίας περί προστασίας των εργαζομένων.

Άρθρο 7

1. Οι απαιτήσεις όσον αφορά τη χρηματοοικονομική επιφάνεια θεωρείται ότι πληρούνται, όταν η σιδηροδρομική επιχείρηση που υποβάλλει την αίτηση για τη χορήγηση άδειας μπορεί να αποδείξει ότι είναι σε θέση να ανταποκριθεί στις τρέχουσες και μελλοντικές υποχρεώσεις της, που καθορίζονται με βάση ρεαλιστικές εκτιμήσεις, για περίοδο 12 μηνών.

2. Για τους σκοπούς της παραγράφου 1, κάθε αίτηση για άδεια συνοδεύεται τουλάχιστον από τα πληροφοριακά στοιχεία που ορίζονται στο παράρτημα τμήμα Ι.

Άρθρο 8

1. Οι απαιτήσεις όσον αφορά την επαγγελματική ικανότητα πληρούνται όταν:

α) η αιτούσα σιδηροδρομική επιχείρηση έχει ή θα έχει διαχειριστική οργάνωση και τις απαραίτητες γνώσεις ή/και την πείρα για την ικανοποιητική άσκηση επιχειρησιακού ελέγχου και εποπτείας όσον αφορά το είδος των υπηρεσιών που ορίζονται στην άδεια εκμετάλλευσης 7

β) τα μέλη του προσωπικού ασφαλείας, και ιδίως οι οδηγοί, διαθέτουν τα κατάλληλα προσόντα και

γ) το προσωπικό, το τροχαίο υλικό και η οργάνωσή της μπορούν να εξασφαλίσουν ικανοποιητικό επίπεδο λειτουργικής ασφαλείας.

2. Για τους σκοπούς της παραγράφου 1, κάθε αίτηση για άδεια συνοδεύεται τουλάχιστον από τα πληροφοριακά στοιχεία που ορίζονται στο τμήμα ΙΙ του παραρτήματος.

3. Η τήρηση των προϋποθέσεων όσον αφορά τα προσόντα θα αποδεικνύεται με την υποβολή των ανάλογων δικαιολογητικών.

Άρθρο 9

Η σιδηροδρομική επιχείρηση πρέπει να είναι επαρκώς ασφαλισμένη ή να έχει προβεί σε ανάλογες ρυθμίσεις, ώστε να καλύπτεται κατ' εφαρμογήν της εθνικής και διεθνούς νομοθεσίας από πλευράς αστικής ευθύνης ατυχημάτων, ιδίως όσον αφορά τους επιβάτες, τις αποσκευές, το φορτίο, το ταχυδρομείο και τους τρίτους.

ΤΜΗΜΑ ΙΙΙ Ισχύς της αδείας

Άρθρο 10

1. Η άδεια ισχύει ενόσω η σιδηροδρομική εκμετάλλευση εκπληρώνει τις υποχρεώσεις που καθορίζει η παρούσα οδηγία. Ωστόσο, ο φορέας έκδοσης των αδειών μπορεί να προβλέψει την επανεξέτασή της, σε τακτά διαστήματα τα οποία δεν υπερβαίνουν την πενταετία.

2. Ειδικές διατάξεις για την αναστολή ή την ανάκληση μιας άδειας μπορούν να περιλαμβάνονται στην ίδια την άδεια.

Άρθρο 11

1. Αν υπάρχουν σοβαρές αμφιβολίες σχετικά με το αν συγκεκριμένη σιδηροδρομική επιχείρηση στην οποία έχει χορηγηθεί άδεια πληροί τις απαιτήσεις της παρούσας οδηγίας, και ιδίως του άρθρου 5, ο φορέας έκδοσης των αδειών μπορεί, ανά πάσα στιγμή, να εξετάσει αν οι απαιτήσεις αυτές πληρούνται πράγματι.

Εάν ο φορέας έκδοσης των αδειών κρίνει ότι η σιδηροδρομική επιχείρηση δεν δύναται πλέον να ανταποκριθεί στις απαιτήσεις της οδηγίας, και ιδίως του άρθρου 5, αναστέλλει ή ανακαλεί την άδεια.

2. Εάν ο φορέας έκδοσης των αδειών ενός κράτους μέλους έχει σοβαρές αμφιβολίες όσον αφορά την τήρηση των απαιτήσεων της παρούσας οδηγίας από σιδηροδρομική επιχείρηση στην οποία χορήγησε άδεια ο φορέας άλλου κράτους μέλους, ενημερώνει αμελλητί τον φορέα αυτόν.

3. Ανεξάρτητα από την παράγραφο 1, όταν μια άδεια αναστέλλεται ή ανακαλείται λόγω μη ανταπόκρισης στις απαιτήσεις χρηματοοικονομικής επιφάνειας, ο φορέας έκδοσης των αδειών μπορεί να χορηγεί προσωρινή άδεια μέχρις ότου αναδιοργανωθεί οικονομικά η σιδηροδρομική επιχείρηση, με την προϋπόθεση ότι η ασφάλεια δεν διακυβεύεται. Η προσωρινή άδεια ισχύει μέχρι έξι μήνες από την ημερομηνία χορήγησης της άδειας.

4. Εάν η σιδηροδρομική επιχείρηση διακόψει τη δραστηριότητά της επί 6 μήνες ή δεν την αρχίσει εντός 6 μηνών μετά τη χορήγηση άδειας, ο αρμόδιος φορέας έκδοσης των αδειών μπορεί να αποφασίσει ότι πρέπει να υποβληθεί νέα αίτηση ή ότι η άδεια αναστέλλεται.

Σε περίπτωση έναρξης δραστηριοτήτων, η σιδηροδρομική επιχείρηση μπορεί να ζητήσει μεγαλύτερη προθεσμία λαμβάνοντας υπόψη την ιδιαιτερότητα των παρεχομένων υπηρεσιών.

5. Ο φορέας έκδοσης των αδειών μπορεί να απαιτήσει από σιδηροδρομική επιχείρηση στην οποία έχει χορηγήσει άδεια να του υποβάλει εκ νέου την άδεια αυτή για έγκριση, σε περίπτωση μεταβολής η οποία επηρεάζει τη νομική κατάσταση της επιχείρησης, ιδίως δε σε περίπτωση συγχωνεύσεων ή εξαγορών. Η εν λόγω σιδηροδρομική επιχείρηση έχει το δικαίωμα να συνεχίσει τις δραστηριότητές της, εκτός αν ο φορέας έκδοσης των αδειών κρίνει ότι διακυβεύεται η ασφάλεια - στην περίπτωση αυτή, η σχετική απόφαση πρέπει να είναι δεόντως αιτιολογημένη.

6. Αν μια σιδηροδρομική επιχείρηση προτίθεται να μεταβάλει ή να επεκτείνει τις δραστηριότητές της σε σημαντικό βαθμό, η άδεια πρέπει να υποβάλλεται στον φορέα έκδοσης των αδειών για επανεξέταση.

7. Ο φορέας έκδοσης των αδειών δεν επιτρέπει σε σιδηροδρομική επιχείρηση, εναντίον της οποίας έχει κινηθεί πτωχευτική ή ανάλογη διαδικασία, να διατηρήσει την άδεια, εάν πεισθεί ότι δεν υπάρχουν ρεαλιστικές προοπτικές ικανοποιητικής χρηματοοικονομικής ανάκαμψης της επιχείρησης σε λογικό χρονικό διάστημα.

8. Όταν ο φορέας έκδοσης των αδειών αναστέλλει, ανακαλεί ή τροποποιεί μια άδεια, το αντίστοιχο κράτος μέλος ενημερώνει αμέσως την Επιτροπή. Η Επιτροπή ενημερώνει τα άλλα κράτη μέλη.

Άρθρο 12

Πέραν των απαιτήσεων της παρούσας οδηγίας, η σιδηροδρομική επιχείρηση πρέπει επίσης να συμμορφώνεται με τις εθνικές νομοθετικές διατάξεις, εφόσον δεν αντιβαίνουν προς το κοινοτικό δίκαιο, οι οποίες εφαρμόζονται χωρίς διακρίσεις, ιδίως όσον αφορά:

- τις ειδικές τεχνικές και λειτουργικές απαιτήσεις για τις σιδηροδρομικές υπηρεσίες,

- τις απαιτήσεις ασφαλείας για το προσωπικό, το τροχαίο υλικό και την εσωτερική οργάνωση της επιχείρησης,

- τις διατάξεις που αφορούν την υγεία, την ασφάλεια, τις κοινωνικές προϋποθέσεις και τα δικαιώματα των εργαζομένων και των καταναλωτών.

Άρθρο 13

Οι σιδηροδρομικές επιχειρήσεις πρέπει να συμμορφώνονται με τις συμφωνίες περί διεθνών σιδηροδρομικών μεταφορών που ισχύουν στα κράτη μέλη λειτουργίας τους.

ΤΜΗΜΑ IV Μεταβατική διάταξη

Άρθρο 14

Στις σιδηροδρομικές επιχειρήσεις που παρέχουν σιδηροδρομικές υπηρεσίες κατά την οριακή ημερομηνία μεταγραφής της οδηγίας βάσει του άρθρου 16 παράγραφος 2, παρέχεται μεταβατική περίοδος 12 μηνών για να συμμορφωθούν με τις διατάξεις της παρούσας οδηγίας. Αυτή η περίοδος δεν αφορά καμία διάταξη η οποία θα μπορούσε να έχει επιπτώσεις στην ασφάλεια των σιδηροδρομικών υπηρεσιών.

ΤΜΗΜΑ V Τελικές διατάξεις

Άρθρο 15

1. Οι διαδικασίες για τη χορήγηση αδειών δημοσιεύονται από το ενδιαφερόμενο κράτος μέλος το οποίο και ενημερώνει την Επιτροπή σχετικά.

2. Ο φορέας έκδοσης των αδειών αποφασίζει επί της αίτησης χορήγησης το συντομότερο δυνατόν, και οπωσδήποτε εντός τριών μηνών από την υποβολή όλων των αναγκαίων πληροφοριών, ιδίως δε των στοιχείων που αναφέρονται στο παράρτημα, αφού λάβει υπόψη όλα τα διεθέσιμα στοιχεία. Η απόφαση ανακοινώνεται στην αιτούσα σιδηροδρομική επιχείρηση. Σε περίπτωση απόρριψης της αίτησης, αναφέρονται σχετικοί λόγοι.

3. Τα κράτη μέλη λαμβάνουν τα μέτρα που απαιτούνται για να εξασφαλιστεί ότι οι απαφάσεις του φορέα έκδοσης των αδειών υπόκεινται σε δικαστική επανεξέταση.

Άρθρο 16

1. Η Επιτροπή υποβάλλει στο Συμβούλιο, δύο έτη μετά την έναρξη ισχύος της παρούσας οδηγίας, έκθεση περί εφαρμογής και τυχόν προτάσεις για τη συνέχιση της κοινοτικής δράσης με στόχο την ανάπτυξη των σιδηροδρόμων, ιδίως για τη δυνατότητα διεύρυνσης του πεδίου εφαρμογής της οδηγίας.

2. Τα κράτη μέλη θεσπίζουν τις νομοθετικές, κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία το αργότερο σε 2 έτη από την ημερομηνία έναρξης ισχύος της και ενημερώνουν αμέσως την Επιτροπή σχετικά.

3. Οι εν λόγω διατάξεις, όταν θεσπίζονται από τα κράτη μέλη, περιλαμβάνουν αναφορά στην παρούσα οδηγία ή συνοδεύονται από τέτοια αναφορά κατά την επίσημη δημοσίευσή τους. Ο τρόπος με τον οποίο γίνεται η αναφορά αυτή καθορίζεται από τα κράτη μέλη.

Άρθρο 17

Η παρούσα οδηγία αρχίζει να ισχύει την ημέρα δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 18

Η παρούσα οδηγία απευθύνεται στα κράτη μέλη.

. . ., . . .

Για το Συμβούλιο

Ο Πρόεδρος

(1) ΕΕ αριθ. C 24 της 28. 1. 1994, σ. 2 και ΕΕ αριθ. C 225 της 13. 8. 1994, σ. 9.

(2) Γνώμη που διατυπώθηκε στις 14 Σεπτεμβρίου 1994 (δεν δημοσιεύθηκε ακόμα στην Επίσημη Εφημερίδα).

(3) Γνώμη του Ευρωπαϊκού Κοινοβουλίου της 3ης Μαΐου 1994 (ΕΕ αριθ. C 205 της 25. 7. 1994, σ. 38), κοινή θέση του Συμβουλίου της . . . (δεν δημοσιεύθηκε ακόμα στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν δημοσιεύθηκε ακόμα στην Επίσημη Εφημερίδα).

(4) ΕΕ αριθ. L 237 της 24. 8. 1991, σ. 25.

ΠΑΡΑΡΤΗΜΑ

Ι. Πληροφορίες που προβλέπονται στο άρθρο 7 παράγραφος 2

1. Η εξέταση της χρηματοοικονομικής επιφάνειας πραγματοποιείται βάσει των ετήσιων λογαριασμών της επιχείρησης, και για τις επιχειρήσεις που ζητούν άδεια και δεν είναι σε θέση να παρουσιάσουν αυτούς τους λογαριασμούς, βάσει του ετήσιου ισολογισμού. Για την εξέταση αυτή πρέπει να παρασχεθούν λεπτομερείς πληροφορίες ιδίως για τα εξής στοιχεία:

α) διαθέσιμοι χρηματοοικονομικοί πόροι, περιλαμβανομένων τραπεζικών καταθέσεων, προκαταβολών επί τρέχοντος λογαριασμού και δανείων 7

β) κεφάλαια και στοιχεία του ενεργητικού ρευστοποιήσιμα ως εγγύηση 7

γ) κεφάλαιο εκμετάλλευσης 7

δ) σχετικά έξοδα, περιλαμβανομένων εξόδων κτήσης και προκαταβολών επί οχημάτων, οικοπέδων, κτιρίων, εγκαταστάσεων και τροχαίου υλικού 7

ε) βάρη επί των περιουσιακών στοιχείων της επιχείρησης.

2. Ο αιτών δεν διαθέτει την απαιτούμενη χρηματοοικονομική επιφάνεια ιδίως όταν είναι υπερήμερος όσον αφορά την καταβολή σημαντικών ποσών εκ φόρων ή κοινωνικών εισφορών, στα πλαίσια της δραστηριότητάς του.

3. Η χρηματοοικονομική επιφάνεια είναι δυνατόν να αποδεικνύεται με την υποβολή έκθεσης πραγματογνωμοσύνης και κατάλληλων εγγράφων από τράπεζα, δημόσιο ταμιευτήριο, οικονομικό ελεγκτή ή ορκωτό λογιστή. Τα έγγραφα αυτά πρέπει να περιλαμβάνουν πληροφορίες σχετικά με τα στοιχεία που αναφέρονται στο σημείο 1.

ΙΙ. Πληροφορίες που καθορίζονται στο άρθρο 8 παράγραφος 2

1. Πληροφορίες για τη φύση και τη συντήρηση του τροχαίου υλικού, κυρίως σε ό,τι αφορά τους κανόνες ασφάλειας.

2. Πληροφορίες για τα προσόντα του προσωπικού που είναι υπεύθυνο για την ασφάλεια και τον συγκεκριμένο τρόπο κατάρτισης του προσωπικού.

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

Ι. Εισαγωγή

Στις 15 Δεκεμβρίου 1993, η Επιτροπή διαβίβασε στο Συμβούλιο πρόταση οδηγίας, βάσει του άρθρου 75 της συνθήκης ΕΚ, σχετικά με τη χορήγηση αδειών σε σιδηροδρομικές επιχειρήσεις (1).

Το Ευρωπαϊκό Κοινοβούλιο διατύπωσε τη γνώμη του στις 3 Μαΐου 1994 (2), η δε Οικονομική και Κοινωνική Επιτροπή διατύπωσε τη δική της γνώμη στις 14 Σεπτεμβρίου 1994 (3).

Μετά τις εν λόγω γνώμες, η Επιτροπή διαβίβασε στο Συμβούλιο, στις 18 Ιουλίου 1994, τροποποιημένη πρόταση (4).

Στις . . ., το Συμβούλιο καθόρισε την κοινή του θέση σύμφωνα με το άρθρο 189Γ της συνθήκης ΕΚ.

ΙΙ. Αντικειμενικός σκοπός της πρότασης

Η τροποποιημένη πρόταση της Επιτροπής αποσκοπεί, σε συνδυασμό με την πρόταση οδηγίας για τη χορήγηση δικαιώματος χρήσης της σιδηροδρομικής υποδομής και για την είσπραξη τελών χρήσης της εν λόγω υποδομής, να διευκολύνει την εφαρμογή της οδηγίας 91/440/ΕΟΚ σχετικά με την ανάπτυξη των κοινοτικών σιδηροδρόμων (5).

Η υπό εξέταση πρόταση προβλέπει την καθιέρωση άδειας για τις σιδηροδρομικές επιχειρήσεις προκειμένου να εξασφαλιστεί η εφαρμογή κοινών όρων πρόσβασης στην κοινοτική σιδηροδρομική αγορά, στα πλαίσια των δικαιωμάτων πρόσβασης στις σιδηροδρομικές υποδομές που παραχωρούνται με το άρθρο 10 της οδηγίας 91/440/ΕΟΚ.

Η κατοχή της άδειας, που θα ισχύει σε ολόκληρη την Κοινότητα, εγγυάται ότι η επιχείρηση είναι σε θέση να παρέχει σιδηροδρομικές υπηρεσίες που είναι ταυτόχρονα ασφαλείς και αποτελεσματικές. Αυτή καθ'εαυτή η άδεια δεν παρέχει στην επιχείρηση κανένα δικαίωμα εκμετάλλευσης υπηρεσιών μεταφοράς, η κατοχή της όμως επιτρέπει στην επιχείρηση να ζητεί δικαιώματα πρόσβασης στις εν λόγω υποδομές.

Υπενθυμίζεται ότι η οδηγία 91/440/ΕΟΚ παραχωρεί:

- δικαιώματα πρόσβασης, στην υποδομή των άλλων κρατών μελών, στις ιδιωτικές ή δημόσιες σιδηροδρομικές επιχειρήσεις που είναι ήδη εγκατεστημένες ή θα εγκατασταθούν στο μέλον σε κράτος μέλος, και εκτελούν διεθνείς συνδυασμένες μεταφορές εμπορευμάτων,

- δικαιώματα πρόσβασης και διέλευσης, στα κράτη μέλη όπου είναι εγκατεστημένες οι σιδηροδρομικές επιχειρήσεις που τις απαρτίζουν, στις διεθνείς ενώσεις, καθώς και δικαιώματα διέλευσης στα άλλα κράτη μέλη, για την παροχή υπηρεσιών διεθνών μεταφορών μεταξύ των κρατών μελών εγκατάστασης των επιχειρήσεων που απαρτίζουν τις εν λόγω ενώσεις.

ΙΙΙ. Ανάλυση της κοινής θέσης

Η κοινή θέση του Συμβουλίου ακολουθεί, σε πολύ μεγάλο βαθμό, τους αντικειμενικούς στόχους της πρότασης της Επιτροπής, αλλά και περιλαμβάνει ορισμένο αριθμό τροποποιήσεων σε σχέση με την εν λόγω πρόταση.

Οι κυριότερες τροποποιήσεις που εισήγαγε το Συμβούλιο αφορούν τους εξής τομείς:

1. Πεδίο εφαρμογής της οδηγίας

Η πρόταση της Επιτροπής είχε προβλέψει να απαιτείται άδεια από όλες τις σιδηροδρομικές επιχειρήσεις, ακόμη και εάν δεν εκτελούν παρά εθνικές μόνο μεταφορές, με την ευχέρεια όμως των κρατών μελών να μην απαιτούν άδεια από σιδηροδρομικές επιχειρήσεις των οποίων η δραστηριότητα περιορίζεται αποκλειστικά στις αστικές, προαστιακές και περιφερειακές υπηρεσίες.

Η κοινή θέση προβλέπει, αντιθέτως, την καθιέρωση άδειας αποκλειστικά για τις σιδηροδρομικές επιχειρήσεις και τις διεθνείς ενώσεις που αναφέρονται στο άρθρο 10 της οδηγίας 91/440/ΕΟΚ για την παροχή των υπηρεσιών που σκοπούνται στο ίδιο αυτό άρθρο 10 (άρθρο 1 παράγραφος 1).

Οι σιδηροδρομικές επιχειρήσεις των οποίων η δραστηριότητα περιορίζεται στις υπηρεσίες αστικών, προαστιακών και περιφερειακών μεταφορών αποκλείονται από το πεδίο εφαρμογής της οδηγίας, όπως και από το πεδίο εφαρμογής της οδηγίας 91/440/ΕΟΚ. Από το πεδίο εφαρμογής της οδηγίας εξαιρούνται επίσης οι πράξεις μεταφοράς που εκτελούνται με υπηρεσίες κλειστής διαδρομής κάτω από τη Μάγχη (άρθρο 1 παράγραφος 2).

Δεδομένης της τελείως πρόσφατης θέσης σε εφαρμογή, από τα κράτη μέλη, της οδηγίας 91/440/ΕΟΚ, το Συμβούλιο έκρινε, όντως, ότι θα πρέπει να περιοριστεί στις αρχές στις οποίες βασίστηκε η έκδοση της οδηγίας 91/440/ΕΟΚ και ότι η οδηγία που αφορά τις άδειες και η οδηγία που αφορά τη χορήγηση του δικαιώματος χρήσης της σιδηροδρομικής υποδομής θα πρέπει να αποτελέσουν δύο εκτελεστικά και μόνο μέτρα της οδηγίας 91/440/ΕΟΚ, έτσι ώστε να αποτελούν συμπλήρωμά της, το οποίο να μην υπερβαίνει το πεδίο εφαρμογής της. Εντούτοις, προβλέφθηκε παρέκκλιση σε σχέση με το πεδίο εφαρμογής της οδηγίας 91/440/ΕΟΚ για τις υπηρεσίες μέσω της σήραγγας κάτω από τη Μάγχη, λόγω της ιδιαιτερότητας που παρουσιάζουν οι υπηρεσίες αυτές.

2. Απαιτούμενοι όροι για τη χορήγηση της άδειας

Η πρόταση της Επιτροπής προβλέπει ότι, για την απόκτηση της άδειας, όλες οι επιχειρήσεις που εμπίπτουν στο πεδίο εφαρμογής της οδηγίας θα πρέπει να πληρούν τους όρους της εντιμότητας, της χρηματοοικονομικής επιφάνειας και της επαγγελματικής επάρκειας και να είναι ασφαλισμένες σύμφωνα με τις διατάξεις της οδηγίας.

Το Συμβούλιο έκρινε ότι οι απαιτήσεις αυτές της πρότασης ήσαν υπέρμετρα περιοριστικές, και ιδίως οι απαιτήσεις σε θέματα χρηματοοικονομικής επιφάνειας, και ότι θα πρέπει να καθοριστούν γενικές απαιτήσεις αφήνοντας στα κράτη μέλη την φροντίδα αναλυτικών απαιτήσεων (άρθρο 7 και 8 της κοινής θέσης και νέο παράρτημα μέρη Ι και ΙΙ).

3. Έκθεση εφαρμογής και ενδεχόμενη συνέχεια της κοινοτικής δράσης

Η κοινή θέση προβλέπει την υποβολή από την Επιτροπή προς το Συμβούλιο, δύο χρόνια μετά την έναρξη εφαρμογής της οδηγίας, μιας έκθεσης σχετικά με την εφαρμογή της, συνοδευόμενης, ενδεχομένως, από προτάσεις για τη συνέχεια της κοινοτικής δράσης σε θέματα ανάπτυξης των σιδηροδρόμων, και συγκεκριμένα όσον αφορά την δυνατότητα διεύρυνσης του πεδίου εφαρμογής της οδηγίας (άρθρο 16 παράγραφος 1).

4. Προθεσμία θέσης σε εφαρμογή της οδηγίας

Η θέση σε εφαρμογή της οδηγίας προβλέπεται να γίνει, λόγω της περιπλοκότητάς της, εντός διετίας από την έναρξη της ισχύος της (άρθρο 16 παράγραφος 2).

IV. Τροπολογίες του Ευρωπαϊκού Κοινοβουλίου

1. Τροπολογίες του Ευρωπαϊκού Κοινοβουλίου που δέχθηκε το Συμβούλιο

Το Συμβούλιο ακολούθησε την τροποποιημένη πρόταση της Επιτροπής και δέχθηκε την τροπολογία αριθ. 4 (άρθρο 5 παράγραφος 2 της κοινής θέσης), την τροπολογία αριθ. 5, πρώτο και δεύτερο μέρος, (άρθρο 7), την τροπολογία αριθ. 15 (άρθρο 12), την τροπολογία αριθ. 19 τίτλος του μέρους Ι του νέου παραρτήματος).

Η κοινή θέση περιλαμβάνει, εξάλλου, στο άρθρο 1 παράγραφος 3, την τροπολογία αριθ. 3, πρώτο μέρος και στο άρθρο 11 παράγραφος 3, την τροπολογία αριθ. 12. Το άρθρο 4, τέλος, της κοινής θέσης συμφωνεί με την τροπολογία αριθ. 3, δεύτερο μέρος. Το Συμβούλιο έκρινε όντως, ότι δεν θα πρέπει να ρυθμίζονται θέματα του πιστοποιητικού ασφαλείας και ζωνών γραφικού δρομολογίου στα πλαίσια μιας οδηγίας που δεν αφορά παρά τη χορήγηση αδειών σε σιδηροδρομικές επιχειρήσεις, αλλά μάλλον στα πλαίσια της οδηγίας σχετικά με το δικαίωμα χρήσης της σιδηροδρομικής υποδομής.

2. Τροπολογίες του Ευρωπαϊκού Κοινοβουλίου που δεν δέχτηκε το Συμβούλιο

α) Τροπολογίες που είχε δεχτεί η Επιτροπή

Το Συμβούλιο έκρινε ότι, εν γένει, οι τροπολογίες 23 (δεδομένου του πεδίου εφαρμογής που προβλέπει η κοινή θέση), 1, 22, 8 και 14 καλύπτονται από την κοινή θέση.

Όσον αφορά τις οδηγίες 5, τελευταίο μέρος, 6, 9, 13, 21 και 20, σχετικά με τις απαιτήσεις με τις οποίες θα πρέπει να συμμορφώνεται η επιχείρηση σε θέματα χρηματοοικονομικής επιφάνειας και επαγγελματικής επάρκειας (βλέπε και σημείο ΙΙΙ παράγραφος 2 παραπάνω), το Συμβούλιο έκρινε ότι, για την εξασφάλιση αξιόπιστων και επαρκών υπηρεσιών, αρκεί να καθορίσει η Επιτροπή τις γενικές αρχές του συστήματος και να αφήσει στα κράτη μέλη περιθώριο ελιγμού ώστε να μπορούν να εξαντλούν τις δυνατότητες που τους προσφέρουν οι συμφωνίες που προβλέπονται στα πλαίσια του άρθρου 10 της οδηγίας 91/440/ΕΟΚ, καθώς και να κρίνουν ποια είναι τα αποτελούμενα αποδεικτικά μέσα (τροπολογία αριθ. 5 τελευταίο μέρος).

Όσον αφορά τις τροπολογίες αριθ. 10, 11, 16 και 17, το Συμβούλιο έκρινε ότι θα πρέπει να αφεθεί στα κράτη μέλη η φροντίδα να διευκρινίσουν περισσότερο ορισμένους όρους σχετικούς με το κύρος της άδειας, τις δυνατότητες που παρέχονται εν προκειμένω στις υφιστάμενες σιδηροδρομικές επιχειρήσεις, καθώς και τις διαδικασίες χορήγησης αυτών των αδειών.

Όσον αφορά την τροπολογία αριθ. 18: βλέπε σημείο ΙΙΙ παράγραφος 4 παραπάνω.

β) Τροπολογίες που δεν δέχτηκε η Επιτροπή

Το Συμβούλιο δεν δέχτηκε την τροπολογία αριθ. 7 (βλέπε άρθρο 8 παράγραφος 2 της πρότασης της Επιτροπής), κρίνοντας ότι θα πρέπει να αφεθεί στα κράτη μέλη η φροντίδα να ρυθμίζουν την πρόσβαση στις υπηρεσίες επαγγελματικής κατάρτισης.

(1) ΕΕ αριθ. C 24 της 28. 1. 1994, σ. 2.

(2) Έγγρ. 6738/94 PE-RESOL 33, σ. 2.

(3) Έγγρ. CES 1005/94.

(4) ΕΕ αριθ. C 225 της 13. 8. 1994, σ. 9.

(5) ΕΕ αριθ. L 237 της 24. 8. 1991, σ. 25.